Shoco

Shoco (Athene cunicularia arubensis, na Ingles: Aruban Burrowing Owl; Hulandes:Holenuil), ta un subespecie di Athene cunicularia di e famia Strigidae. E ta endemico di Aruba y tin desde 2015 e status di simbolo nacional. E shoco ta mas chikito ku e palabrua di Kòrsou.

 Taxonomia 
Desde 2014 e subespesie Athene cunicularia arubensis no ta aparece mas separa riba e Lista di Parha Mundial di IOC, pero a wordo incorpora bou di Athene cunicularia brachyptera.  IOC World Bird List (v13.1).  

 Distribucion y habitat 
A base di comportacion y vocalisacionnan, ta asumi cu e shoco ta mas probablemente un especie distinto y separa di otro tiponan di uil. Ademas, ta sospecha cu e tin un presencia na Aruba pa por lo menos mas cu 1.5 miyon aña.thumb|left|125px|Hol di shoco.

E shoco ta biba den un hol chikito den tera, tipo di cueba, den areanan cu vegetacion di cadushi abou y mondi seco. Hopi biaha e shoco ta para dilanti entrada di su hol riba un sero di santo of un rama di palo. 

Si e shoco no por haña un hol pa traha su neishi, e ta coba uno unda tin tera moli. Ora e scoge un hol pa su neishi e ta pone webo. E webonan mester di dos te cuater siman pa habri. E yiunan mester mas o menos dos luna di tempo pa crece y bira suficientemente fuerte pa bula.

Como cu gran parti di e historia di bida di e subespecie aki ta desconoci ainda, ta monitorea e populacion denter di e area proteha di Parke Nacional Arikok.

 Descripcion 
E especie ta 20 centimeter largo di cabes pa rabo. Caracteristicanan notabel ta inclui wowonan grandi, rondo, geel, wenkbrauwnan blanco prominente, pluma di orea ausente, y pianan relativamente largo y gris.

Su cuminda ta consisti principalmente di raton, lagadishi y insectonan grandi, entre otro bichi, tiracochi y sangura. E ta jaag esakinan for di tera; canando (manca) of coriendo. E tin e tendencia tambe di busca su preso for di un posicion halto y ta gar'e cu su pianan. E shoco ta activo durante dia, pero ta mas activo cu jaagmento mas laat den dia y anochi. E especie aki por mira hopi bon den scuridad y tin un oido excelente.

 Menasa y proteccion 
E shoco ta wordo clasifica como un especie den peliger di extinsion y ta gosa di proteccion legal. Apesar di su popularidad, e bienestar y sobrevivencia ta bou di hopi preshon. Den e prome dos decadanan di siglo bintiun, Aruba su poblacion a crece, y hunto cu esaki su densidad di poblacion. Cu 636 habitante pa kilometer cuadra na 2017, el a hasta surpasa e densidad di Hulanda.thumb|200px|Borchi pa proteha e habitat di e shoco. Como resultado, e habitat di e shoco ta severamente limita y fragmenta. Ademas, e aumento no regula y extremo den turismo di recreashon off-road y e precensia di e boa constrictor no-nativo ta forma un menasa pa e sobrevivencia di e shoco. Na 2013, e cantidad di shoco a wordo calcula na menos cu 200 par di cria.

Base legal di e proteccion di shoco ta e leynan Natuurbeschermingsverordening (AB 1995 no. 2) y e
Landsbesluit Bescherming Inheemse Flora en Fauna (LBBIF), cu ta stipula cu ta prohibi pa molestia, mata of destrui habitat y neishinan di fauna protegi, incluyendo shoco. Tambe ta estrictamente prohibi pa mishi cu webo of yiunan. E ley ta inclui consecuencia y boet serio pa esnan cu viola e
reglanan aki. 

E maneho, investigacion, monitoreo y inspeccion di naturalesa ta cay bou di competencia di Directie Natuur & Milieu (DNM). Den cuadro di e proteccion di e especie a coloca borchi di aviso na luganan vulnerabel. E tereno di Tierra del Sol Golf Course a wordo hasta declara oficialmente como Santuario Nacional di Shoco.Aruba Birdlife Conservation kier usa su calendar pa 2026 pa recauda fondo pa e proteccion di shoco, NoticiaCla (30 di december 2025) Tambe a coloca cuebanan artificial pa cria na varios luga riba e isla, entre otro na varios hotel na Palm Beach, International School of Aruba y Savaneta Camp. 

 Literatura tocante e shoco 
A keda publica dos buki pa mucha cu ta conta principalmente di e shoco.
 Shon Shoco Weet Raad (2005, Jacques Thönissen) 
 De roep van de shoco / E grito di e shoco (2014, Charlotte Doornhein, buki di regalo bilingual skirbi pa e Festival di Buki di Mucha di Aruba).

 Mira tambe 
 Shoco (simbolo nacional)
 Animalnan protehi na Aruba
 Aruba Birdlife Conservation

Category:Paranan
Kategoria:Animal endemico di Aruba